Paul Hillier
Paul Hillier er en britisk baryton, musikpædagog, dirigent og forfatter. Som grundlægger og leder af vokalensemblerne Hilliard Ensemble (1973-1989) og Theatre of Voices (1990) indtager Paul Hillier en central plads i fortolkningen af såvel tidlig som helt ny kormusik.
Han var i perioden 2001-2007 kunstnerisk leder og chefdirigent for Estonian Philharmonic Chamber Choir og blev 2008 udnævnt til leder af National Chamber Choir of Ireland; i 2009 blev han inviteret til at stifte og lede Coro Casa da Música i Porto, Portugal.
Paul Hillier har i perioden 2003-23 været chefdirigent for vokalgruppen Ars Nova Copenhagen. Hans omkring to hundrede cd-indspilninger har indbragt ham stor international anerkendelse og adskillige priser, herunder to Grammy'er.
I 1997 udgav Paul Hillier som den første en biografi om den estiske komponist Arvo Pärt. I løbet af sin karriere har han arbejdet tæt sammen med Pärt og har haft en betydelig andel i at etablere ham som komponist i Vesteuropa. Desuden har han arbejdet sammen med Steve Reich, Karlheinz Stockhausen, Terry Riley, David Lang (f. 1957) og andre væsentlige komponister. I 2013 blev Paul Hillier udnævnt til Ridder af Dannebrog, og i 2023 har han modtaget Carl Nielsen og Anne Marie Carl-Nielsens Hæderslegat. 